FI Euroopan unionin virallinen lehti C 317/3

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 317/03)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”HUILE D'OLIVE DE NIMES”

EU-nro: FR-PDO-0105-01283–21.11.2014

SAN ( X ) SMM ( )

1. Hakijaryhmä ja oikeutettu etu

Syndicat des AOP Olive et Huile d'Olive de Nîmes Mas de l'Agriculture – 1120 Route de Saint Gilles 30 900 Nîmes FRANCE Puhelin: +33 466045034 Faksi: +33 466045031 Sähköposti: olive.nimes@orange.fr

Syndicat des AOP Olive et Huile de Nîmes muodostuu Huile d' olive de Nîmes -oliivien tuottajista ja oliiviöljyn jalostajista, ja sillä on oikeutettu etu muutoshakemuksen esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muuta: valvonta

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Tuotteen kuvausta on täsmennetty, jotta voidaan

— yhtäältä kuvailla täydellisemmin öljyjen aistinvaraiset ominaisuudet. Suojatun alkuperänimityksen rekisteröimispyynnön yhteydessä toimitetussa eritelmässä täsmennettiin ainoastaan, että Huile d'olive de Nîmes -oliiviöljyllä on seuraavat ominaisuudet: ”Tuoksussa on artisokan ja vihantanurmen aromeja. Vihantanurmen aromit kehittyvät suussa varpujen ja marjojen suuntaan.” Nimityksen hyväksymisen jälkeen tehtyjen valvontakokeiden perusteella voidaan täsmentää, että tuoksussa tuntuvat vihantanurmen aromit ovat ”kasveihin liittyviä aistimuksia (…), joissa on tunnistettavissa tuoreen ruohon, leikatun heinän, raa'an artisokan ja tomaattikasvin tuoksua” ja että suussa tuntuvia hedelmäisiä aromeja voidaan luonnehtia ensisijaisesti ”ruohoon, heinään, ananakseen, keltaiseen luumuun ja raakaan artisokkaan viittaaviksi, ja lisäksi niitä voivat mahdollisesti täydentää punaisen luumun ja omenan aromit”;

— ja toisaalta sisällyttää siihen seuraavat oliiviöljyn analyyttiset ominaisuudet silloin, kun tuotetta pidetään kaupan ensimmäistä kertaa: öljyhappopitoisuus enintään 0,8 g/100 g ja peroksidiluku enintään 16 meq aktiivista happea oliiviöljykilogrammassa.

Tässä yhteydessä on myös lisätty Kansainvälisen oliivineuvoston laatiman asteikon mukaiset karvauden (1,5–4,5/10) ja pistävyyden (1,5–4,5/10) arvot.

Näiden muutosten tarkoituksena on kuvailla ja yksilöidä tuote paremmin.

Maantieteellinen alue

Nimityksen alkuperäiseen hyväksymisasetuksessa säädetyt lohkojen tunnistussäännöt on lisätty eritelmään.

Alkuperätodisteet

Kohta ”Seikat, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella sisällyttämällä siihen mm. tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Lisäksi tähän kohtaan on tehty lisäyksiä ja täydennyksiä; ne liittyvät eräisiin rekistereitä ja ilmoitusasiakirjoja koskeviin määräyksiin, joiden avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

Tuotantomenetelmä

— Lajikkeet: Puuttumatta alkuperäisen eri lajikkeita koskevan osion varsinaiseen sisältöön sen sanamuotoa on muutettu korostamalla selkeämmin Picholine-lajikkeen hallitsevaa asemaa, mikä on johdonmukaista myös tuotteen ja sen alkuperän välisen yhteyden kannalta. Tältä osin lajikkeet Picholine, Négrette ja Noirette on jaoteltu ”pääasialliseksi lajikkeeksi” ja ”täydentäviksi lajikkeiksi”. Lisäksi halutaan tehdä vielä seuraava muutos: poistaa pölyttäjälajikkeiden puista peräisin olevien oliivien sallittu enimmäismäärä, joka voidaan käyttää öljyntuotantoon ja joka alun perin vahvistettiin 5 prosentiksi (tämä määrä vastaa kyseisten lajikkeiden puiden lukumäärää oliivitarhassa). Oliiviöljyn tuotannossa pölyttäjälajikkeiden puista kerättyjen oliivien määrä, joka on hyvin pieni, sisällytetään yleensä puristamoon alkuperänimityksellä varustetun öljyn valmistusta varten toimitettavaan kokonaismäärään.

— Istutustiheys: Selkeyden ja valvonnan vuoksi lisätään istutustiheyden mittaamista koskevat määräykset eli vähintään 24 m2 oliivipuuta kohti (tämä pinta-ala saadaan kertomalla rivien välinen etäisyys yksittäisten puiden välisellä etäisyydellä). On lisätty täsmennys, joka koskee vuoden 1956 hallan aiheuttamista vahingoista kärsineitä puita; siinä otetaan huomioon hallan jälkeen tapahtunut kasvu ja alasleikkaus, joiden tuloksena on kehittynyt monihaaraisia puita. Tässä tapauksessa puiden välinen etäisyys voi olla alle 4 metriä.

— Leikatut oksat: Leikattujen oksien hävittämistä koskeva määräys on poistettu, koska poistamiseen käytettävien menetelmien mukaan leikatut oksat voidaan silputa paikalla eikä niitä ole tarpeen viedä pois lohkolta.

— Kastelu: Valvonnan helpottamiseksi viimeiseksi kastelupäiväksi on vahvistettu 30. syyskuuta.

— Oliivitarhojen kunnossapito: Oliivitarhojen kunnossapitoa koskevia sääntöjä on täsmennetty. Muokkaustekniikan käsitettä on tarkistettu siten, että siinä voi olla kyse joko rikkakasvien hävittämisestä tai maan muokkauksesta. Samalla voidaan yhdenmukaistaa eritelmä Olive de Nîmes -oliivien eritelmän kanssa.

— Tuotos: Tekstin muotoilua muutetaan ja tekstistä poistetaan tuotoksen ylittymistä ja vähentämistä koskeviin sääntöihin liittyvät määräykset. Tällainen poikkeusmenettely ei ole asianmukainen.

— Sadonkorjuu: Laaditaan tuotantoon otettavien puiden ikää koskeva teksti uudelleen: puiden on oltava istutettuina lohkolle viiden vuoden ajan; näin määräystä voidaan selventää valvontaa varten.

— Sadonkorjuumenetelmät esitetään täsmällisemmin (”oliivien kerääminen suoraan puista käsin tai koneellisesti”); ehdotetut määräykset pysyvät samankaltaisina edellisessä eritelmässä määriteltyjen menetelmien kanssa. Vahingoittuneiden oliivien osuudet täsmennetään erityyppisten vahingonaiheuttajien mukaan (alle 5 prosenttia tuholaisten vahingoittamia oliiveja, alle 10 prosenttia rakeiden vaurioittamia oliiveja, ei lainkaan jäätyneitä tai homehtuneita oliiveja), jota voidaan varmistaa käytettävien oliivien terveydellinen laatu. Hallinnon yksinkertaistamiseksi myös sadonkorjuun alkamisajankohta vahvistetaan prefektin määräyksen asemesta IAO:n johtajan päätöksellä, josta ei voida enää poiketa. Vähimmäiskypsyysastetta alennetaan siten, että vähintään 10 prosenttia oliiveista on muuttanut väriään vihreästä keltaiseksi 25 prosentin asemesta. Tämä muutos on perusteltu siksi, että Picholine-lajike tummuu hyvin myöhään ja voi säilyä vihreänä myös fysiologisen kypsymisen jälkeen. Sadonkorjuun ja puristamoon toimittamisen välistä aikaa muutetaan käytettyjen säiliöiden tyypin mukaan siten, että enintään kolmen päivän toimitusaika voidaan oliivien laadun heikkenemisen estämiseksi lyhentää 24 tuntiin, jos sato toimitetaan konteissa.

— Jalostusedellytykset: Eritelmää täydennetään lisäämällä oliivien enimmäissäilytysaika puristamossa (enintään 4 päivää) sekä oliivien varastointiolosuhteita puristamossa ennen puristamista koskevilla määräyksillä oliivien laadun heikkenemisen estämiseksi. Enimmäisaikaa sadonkorjuun ja puristamisen välillä lyhennetään (nykyisestä kahdeksasta päivästä) kuuteen päivään, jotta oliivien laatua voidaan valvoa paremmin. Picholine-lajikkeen osuus öljyssä nostetaan 60 prosentista 70 prosenttiin käytettyjen oliivien painosta, jotta voidaan ottaa paremmin huomioon Picholine-lajikkeen oliivipuiden muita öljyssä esiintyviä lajikkeita korkeampi tuotos. Sallitut käsittely täsmennetään (lisäämällä lehtien poistaminen, oliivien murskaaminen ja sekoittaminen), jotta voidaan välttää eritelmän virheellinen tulkinta.

Merkinnät

Alkuperänimitystä koskevat maininnat päällysmerkinnöissä on saatettu asetuksen (EU) N:o 1151/2012 säännösten mukaisiksi. Lisätään velvoite merkitä EU:n SAN-tunnus ja maininta ”appellation d'origine protégée” (suojattu alkuperänimitys) tai ”AOP” (SAN) kansallisten merkintöjen asemesta.

Muuta: valvonta

Kansallisen lainsäädännön ja sääntelyn kehityksen perusteella kohdassa ”Kansalliset vaatimukset” esitetään taulukko, jossa on keskeiset valvottavat kohdat, niiden viitearvot ja arviointimenettely.

Valvontaelimen yhteystiedot päivitetään.

YHTENÄINEN ASIAKIRJA

”HUILE D'OLIVE DE NIMES”

EU-nro: FR-PDO-0105-01283–21.11.2014

SAN ( X ) SMM ( )

1. Nimi/nimet

”Huile d'olive de Nîmes”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Huile d'Olive de Nîmes -oliiviöljyn ominaisuudet liittyvät ensisijaisesti sen sisältämään pääasialliseen Picholine-lajikkeeseen.

— tuoksussa tuntuvat kasveihin liittyvät aistimukset, joissa on tunnistettavissa tuoreen ruohon, leikatun heinän, raa'an artisokan ja tomaattikasvin tuoksua;

— suussa tuntuvia hedelmäisiä aromeja voidaan luonnehtia ensisijaisesti ruohoon, heinään, ananakseen, keltaiseen luumuun ja raakaan artisokkaan viittaaviksi, ja lisäksi niitä voivat mahdollisesti täydentää punaisen luumun ja omenan aromit.

Karvaus vaihtelee välillä 1,5–4,5/10 Kansainvälisen oliivineuvoston (COI) laatiman asteikon mukaan.

Pistävyys vaihtelee välillä 1,5–4,5/10 Kansainvälisen oliivineuvoston (COI) laatiman asteikon mukaan.

Öljyn vihreä väri vivahtaa joskus kellertävään.

Vapaiden happojen pitoisuus öljyhappona ilmaistuna on enintään 0,8 grammaa 100 grammassa öljyä.

Peroksidiluku saa olla enintään 16 milliekvivalenttia aktiivista happea oliiviöljykilogrammassa silloin, kun tuotetta pidetään kaupan ensimmäistä kertaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Picholine-lajikkeen oliivien osuus öljyssä on vähintään 70 prosenttia käytettyjen oliivien painosta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Raaka-aineen tuotantoon ja jalostukseen liittyvät toimet on toteutettava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden pakkausmerkintöjä ja esillepanoa koskevassa lainsäädännössä edellytettyjen pakollisten merkintöjen lisäksi suojatun alkuperänimityksen ”Huile d'olive de Nîmes” saaneiden oliiviöljyjen pakkausmerkinnöissä on oltava seuraavat tiedot:

— nimitys ”Huile d'olive de Nîmes” sekä maininta ”appellation d'origine protégée” (suojattu alkuperänimitys). Nämä tiedot merkitään samaan kenttään ja samaan etikettiin;

— Euroopan unionin SAN-tunnus.

4. Maantieteellisen alueen tarkka rajaus

”Huile d'olive de Nîmes” -oliiviöljyn maantieteellinen tuotantoalue kattaa Gardin oliivienviljelyalueen ja Hérault'n oliivienviljelyalueen itäosan lukuun ottamatta Caussesin aluetta, Cévenolen vuorta ja Camarguen aluetta.

Alueen luonnolliset rajat ovat idässä Rhônejoki ja etelässä Camarguen alue. Pohjoisraja vastaa ilmastorajaa eli Picholine-lajikkeen viljelyalueen rajaa. Koillisessa alue seuraa Gardin departementin rajaa (ylänköalue yli 300 metrin korkeudessa). Lännessä raja kulkee Vidourlen laakson kautta ja seuraa metsien peittämien vuorenhuippujen muodostamaa linjaa Gangesista Pic St Loup'hun ja Leziin.

Tuotantoalue ulottuu 223 kunnan alueelle; 183 kuntaa sijaitsee Gardin alueella ja 40 kuntaa Hérault'n alueella.

Oliivit korjataan ja jalostetaan maantieteellisellä alueella, joka kattaa seuraavien kantonien ja kuntien alueet:

Gardin departementti:

Kaikki seuraavien kantonien kunnat: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque;

seuraavien kantonien kunnat: Anduze (lukuun ottamatta seuraavia kuntia: Générargues, Saint-Sébastien-d'Aigrefeuille), Remoulins (lukuun ottamatta seuraavia kuntia: Pouzilhac, Valliguières), Rhôny-Vidourle (lukuun ottamatta seuraavia kuntia: Aimargues, le Cailar), Sauve (lukuun ottamatta Fressacin kuntaa), Uzès (lukuun ottamatta La Capelle-et-Masmolènen kuntaa), Vézénobres (lukuun ottamatta Brouzet-les-Alèsin kuntaa);

seuraavat kunnat: Alès; Allègre-les-Fumades (osittain); Aubord; Beaucaire (osittain); Bellegarde (osittain); Belvezet; Bernis; Bouquet; Conqueyrac; Fons-sur-Lussan; Fontarèches; Générac; Goudargues (osittain); Jonquières-Saint-Vincent; La Bruguière; La Cadière-et-Cambo; Lussan; Méjannes-Les-Alès; Mons; Rochefort-Du-Gard; Saint-Christol-les-Alès; Saint-Gilles (osittain); Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; Vauvert (osittain); Verfeuil (osittain).

Hérault'n departementti:

seuraavien kantonien kunnat: Castries (lukuun ottamatta Jacoun kuntaa); Claret (lukuun ottamatta Ferrières-les-Verrerien kuntaa); Lunel (lukuun ottamatta seuraavia kuntia: Marsillargues, Saint-Just, Saint-Nazaire-de-Pézan);

seuraavat kunnat: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Maantieteellisen alueen rajat osoittavaan karttaan voi tutustua niiden kuntien kunnantalolla, jotka maantieteellinen alue kattaa vain osittain. Kyseisiä kuntia koskeviin karttatietoihin voi tutustua Inspire-direktiivin mukaisesti kansallisen toimivaltaisen viranomaisen verkkosivuilla.

5. Yhteys maantieteelliseen alkuperään

5.1 Maantieteellisen alueen erityisyys

Perinteisten oliivitarhojen erityispiirteet johtuvat ihmisen osaamisen, käytettyjen lajikkeiden ja ympäristön ekosysteemin välisestä vuorovaikutuksesta.

Sademäärä maantieteellisen alueen oliivitarhoissa on 700–1 000 mm, ja sade tulee pääasiassa voimakkaina kuuroina keväisin ja syksyisin. Muutamia Cévenole-vuoren reunalla sijaitsevia oliivitarhoja ja Costière de Nîmesin alueen uudempia tarhoja lukuun ottamatta oliivitarhat on istutettu pääosin kalkkipitoiseen maaperään, joka mahdollistaa oliivipuiden menestymisen edellyttämän pintavesien poisvalumisen ja on samalla maatalouden kannalta toissijaista aluetta; arvokkaammat viljelyalueet on varattu taloudellisesti tuottavampaa viljelyä varten.

Maantieteellisellä alueella puhaltavat usein toisinaan voimakkaatkin tuulet, ja talvet saattavat olla ankaria. Näissä olosuhteissa pääasiallinen lajike on Picholine, joka kestää suhteellisen hyvin kylmyyttä ja jonka hedelmät eivät irtoa kypsinäkään kovin helposti. On myös syytä panna merkille, että Picholine-lajikkeen ja muiden paikallisten lajikkeiden oliivipuut leikataan melko mataliksi, jotta kovat tuulet eivät vahingoita niitä.

Oliivitarhat sijaitsevat useimmiten etelärinteillä ja alueilla, joilla esiintyy vähiten hallaa (alavia maita ja suljettuja tasankoalueita, joilla sumu viipyy pitkään, ei saa käyttää).

Oliivipuiden ja erityisesti myöhään kypsyvän Picholine-lajikkeen istuttamiselle on myös asetettu enimmäiskorkeus, koska muutoin hallanvaara kasvaa ja saattaa jopa vaarantaa koko oliiviöljyntuotannon. Picholine-lajikkeen puut istutetaankin yleensä enintään 350 metrin korkeuteen, ja sato korjataan varhaisessa vaiheessa.

Oliivinviljelijöiden osaaminen ilmenee korkealaatuisen oliiviöljyn tuotannolle parhaiten soveltuvien alueiden valinnassa (suunta, korkeus), tarhojen perinteisessä leikkaamisessa mataliksi sekä varhain aloitettavassa sadonkorjuussa siinä vaiheessa, kun oliivit ovat juuri ja juuri kypsyneet (vähintään 10 % lähes kypsiä oliiveja).

5.2 Tuotteen erityisyys

Oliivit toimitetaan eteenpäin ja jalostetaan nopeasti. Picholine-lajikkeen oliivien osuus on vähintään 70 prosenttia, mikä takaa tälle nimitykselle sen erityisyyden. Huile d'olive de Nîmes -oliiviöljyn ominaispiirteitä ovat suhteellisen selkeästi havaittava karvaus ja pistävyys sekä hyvin voimakkaat kasviaromit, jotka tuntuvat sekä tuoksussa että suussa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Öljy tuotetaan pääasiassa Picholine-lajikkeesta, koska se on kestävä maatiaislajike ja on siksi pystynyt sopeutumaan erinomaisesti maaperä- ja ilmasto-olosuhteisiin. Lajike sietää suhteellisen hyvin talven kylmyyttä, ja sen hedelmät kestävät putoamatta syksyn voimakkaat tuulet.

Lajikkeen hedelmien maun laatu ja oliivipuun viljelyominaisuudet ovat osaltaan auttaneet Picholine-lajikkeen leviämistä maailmalle. Silti on syytä muistuttaa, että kyseessä on maantieteelliseltä alueelta peräisin oleva lajike, joka on kehitetty valikoinnin tuloksena kyseisellä alueella yleisestä Plant de Collias -lajikkeesta. Tästä syystä se on sopeutunut erityisen hyvin maantieteellisen alueen erityispiirteisiin ja on Huile d'olive de Nîmes -oliiviöljyssä hallitsevana esiintyvä lajike.

Ympäristöön ja tuotantomenetelmiin (erityisesti käytettyjen oliivien kypsyysaste ja Picholine-lajikkeelle vahvistettu vähimmäisosuus) liittyvien tekijöiden ansiosta Huile d'olive de Nîmes -oliiviöljy on ainutlaatuinen ja aito kaupallisesti hyvin arvostettu tuote.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-bb09848f-1fb0-455e-955d-bc5985e35cc5/telechargement

(1) EUVL L 343, 14.12.2012, s. 1.